作者:任昱
標題:中呂・朝天子村居
內容:杜門，守貧，知有歸田分。春風漸入小窪樽，勤飲姜芽嫩。鄉黨朱陳，謳歌堯舜，向東皋植杖耘。子孫，更淳，閒把詩書訓。信筆九霄，早朝，曾赴金門詔。珠玉在揮毫，胸次誰同調？談笑枚皋，風流溫嶠，恣疏狂直到老。儘教，醉了，走馬長安道。道院翠峰，錦宮，香靄丹霞洞。來尋採藥鹿皮翁，煮茗為清供。靜聽松風，閒吟《橘頌》，碧天涼月正中。九重，賜寵，一覺黃粱夢。題情渭城，雨晴，柳不繫黃金鐙。梨花小院又清明，誤了尋芳興。香減吳綾，塵蒙秦鏡，碧紗窗和悶扃。柴荊，曉鶯，巧語無心聽。